钦定古今图书集成/历象汇编/庶征典/第168卷 > 《田家杂占》 > 后汉
## 钦定古今图书集成/历象汇编/庶征典/第168卷 > 《田家杂占》 > 后汉

### 灵帝光和二年雌鸡化为雄

按《后汉书灵帝本纪》：“光和元年夏四月，侍中寺雌鸡
化为雄。”

按蔡邕《本集》，“诏问南宫侍中寺雌鸡欲化为雄，尾身
毛已似雄，头尚未变。臣闻凡鸡为怪，皆貌之失也。”《传》
曰：“貌之不恭，是谓不肃。”时即有鸡祸。孝宣黄龙元年，
未央宫辂轸中雌鸡化为雄，不鸣无距。是时元帝初
即位，将立妃王氏为后。至初元元年，丞相史家雌鸡
化为雄距而鸣，是岁封后父禁为平阳侯，而后正位，
王氏之宠始盛。哀帝晏驾后摄政，王莽以后兄子为大司马，由是为乱。昔武王伐纣，曰：“牝鸡之晨，惟家之
索。”《易传》曰：“妇人专政国不静，牝鸡雄鸣主不荣。”夫牝
鸡但雄鸣，尚有索家不荣之名，况乃阴阳易体，名实
变改，此诚大异。臣窃以意推之，头为元首，人君之象。
今鸡身已变，未至于头，而圣主知之，访问其故，是将
有其事，而不遂成之象也。若应之不精，诚无所及，头
冠或成，即为患灾。敬慎威仪，动作之容，断娶御改，兴
政之原，则其救也夫。以匹夫颜氏之子，有过未尝不
知，知之未尝复行。《易》曰：“不远复，无祇悔，元吉。”